SCCทะลุเป้าโต20%เพิ่มงบลงทุน5หมื่นล.
SCC เล็งเพิ่มเป้ารายได้อีกระลอกหลังเพิ่งขยับเพิ่มมากกว่า 20% จากเดิมขอโต 10% เห็นครึ่งปีแรกกำไรพุ่ง 28%
10 ส.ค. 2554

SCC เล็งเพิ่มเป้ารายได้อีกระลอกหลังเพิ่งขยับเพิ่มมากกว่า 20% จากเดิมขอโต 10% เห็นครึ่งปีแรกกำไรพุ่ง 28% 
นายกานต์ ตระกูลฮุน กรรมการผู้จัดการใหญ่ บริษัท ปูนซิเมนต์ไทย (SCC) แถลงว่า ในไตรมาส 3 บริษัทอาจจะปรับเป้าหมายรายได้ของปีนี้เพิ่มขึ้นอีกครั้งหลังจากเพิ่งขยับจากโต 10% เป็นมากกว่า 20% เมื่อเห็นผลงานครึ่งปีแรกมีรายได้ 1.86 แสนล้านบาทโตขึ้น 28% และคาดว่าครึ่งปีหลังน่าจะโต 20% ซึ่งรวมทั้งปีน่าจะเพิ่มมากกว่า 20% จากปีก่อนที่ทำได้ 3.34 แสนล้านบาท
“รายได้ขึ้นมาเร็วกว่าที่คาด จากปริมาณขายและราคาในทุกผลิตภัณฑ์ที่ปรับขึ้นตามราคาน้ำมัน ส่งผลให้กำไรสุทธิครึ่งปีแรกอยู่ที่ 1.67 หมื่นล้านบาท เพิ่มขึ้นจากปีก่อน 18% และตั้งแต่ไตรมาส 3 ถึงปี 2558 เป็นช่วงขาขึ้นของธุรกิจปิโตรเคมีที่บริษัทมีสัดส่วนรายได้มากกว่า 50%” นายกานต์ กล่าว
นอกจากนี้ บริษัทได้ปรับเพิ่มงบลงทุน 5 ปี (2555-2559) จาก 1 แสนล้านบาท เป็น 1.5 แสนล้านบาท และตั้งเป้าหมายว่าภายใน 12 ปีจะขึ้นเป็นอันดับ 1 ในธุรกิจเซรามิกที่มีกำลังการผลิตสูงสุดในโลกให้ได้ 
ล่าสุดคณะกรรมการบริษัทอนุมัติการลงทุน 6,500 ล้านบาท ซื้อธุรกิจเซรามิกและวัสดุก่อสร้างในอินโดนีเซีย เพิ่มกำลังการผลิตเซรามิกจากเดิม 122 ล้านตารางเมตร เป็น 149 ล้านตารางเมตร ห่างจากอันดับหนึ่งที่มีกำลังผลิตประมาณ 150-160 ล้านตารางเมตร 
ทั้งนี้ SCC จ่ายเงินปันผลระหว่างกาล หุ้นละ 5.50 บาท คิดเป็นอัตราผลตอบแทน 1.46% รวมเป็นเงิน 6,600 ล้านบาท